Spesie Karp Hengel Deel 4 | Visvang | Pods | Bank-Sticks | Wenke | Tips
Die opstel van "pods" en "banksticks"
Hierdie is sekerlik een van die belangrikste punte van suksesvolle karp hengel waar die hengelaar totale beheer kan uitoefen. Dit verstom my altyd as ek by die water kom en almal het net die blinkste pods en banksticks wat een en half meter hoog staan met die punte wat pragtig mooi ryk na die sterre! Dat dit mooi vertoon is verseker en dat dit soms prakties is kan ek nie teen argumenteer nie.
Ek beplan om in hierdie artikel 'n paar van my idees met julle te deel en met 'n bietjie geluk kan van wat ek sê 'n positiewe uitwerking op u resultate hê.
Dit is vir my van onskatbare belang om te weet van elke byt wat ek kry, sodoende kry ek meer vis op die "unhooking mat". Die beste manier om te verseker dat jy byte vinnig optel is om die hoeke tussen jouself en die strop uit te sny. Met hoeke bedoel ek die hoek wat vorm tussen die stok punt en die rigting waarna die lyn wys, die hoek tussen captive backleads/flying backleads asook grasse en ander struktuur in die water.
Hoe meer van hierdie hoeke gevorm word hoe sterker moet die vis trek om 'n indikasie van 'n byt te gee en vir iemand soos ek wat 70% van my vis vang voor die swinger meer as 5cm styf is, is dit van kardinale belang. Enige persoon wat al karp dopgehou het wat besig is om te voer of die DVD reeks van Korda gesien het sal saamstem dat karp baie skelm kan voer en maklik van 'n strop ontslae kan raak sonder om enige indikasie te gee.
Asgevolg hiervan is ek lief daarvoor om my stokke naby aan die grond te hê met die punte wat wys na waar my strop lê. Sodoende sny ek die eerste hoek uit. Vandaar loop my lyn na 'n "captive/flying backlead", en omdat my stok punte reeds naby aan die grond is verdwyn daardie hoek ook maklik . Nou het ek 'n reguit lyn na my strop.
My standaard metode met stok punte af water toe.
'n Voordeel van die backleads is dat hulle my lyne naby aan die grond hou, sodoende tel ek minder gras op wat rondryf. Weereens beteken dit dat daar minder is wat kan fout gaan wanneer die byt kom.
'n Verdere voordeel om my stok punte naby aan die grond te hê is dat die wind nie sommer vir my vals indikasies gee nie.
In karp hengel is daar geen vaste reëls nie, so ek moet bysê dat ek self van tyd tot tyd my stokke so stel dat die punte erg na die sterre reik. Ek doen dit net om oor struktuur te kom en dit ook dan net as ek glo dat deur die stokke hoog te lig meer byte gesien sal word as om deur die struktuur te hengel.
Hier lig ek my stokke se punte om oor die gras te kom.
Wanneer ek wel met my punte hoog hengel hou ek gedurig die boonste ogies dop en was al gelukkig om 'n paar vis vas te trek wat die stok punt net laat beweeg het en ja my alarms was aan en op hul sensitiefste gestel wat omtrent 1mm beteken!